Το 2018 αποτελεί την 4η συνεχή χρονιά – ρεκόρ για τον ελληνικό τουρισμό, με τα έσοδα να καταγράφουν ήδη αύξηση της τάξης του 1 δις ευρώ λόγω της μεγάλης αύξησης της τουριστικής κίνησης κατά το 1ο εξάμηνο του έτους. Ο φετινός Ιούλιος αποτέλεσε τον καλύτερο μήνα όλων των εποχών του ελληνικού τουρισμού με περισσότερους από 4,5 εκατ. τουρίστες. Ενώ, και ο Αύγουστος κινήθηκε ψηλότερα σε σχέση με το 2017. Η «εκτόξευση» των τιμών όμως τον μήνα Αύγουστο μετρίασε την επίδοση σε επίπεδο αφίξεων, καθώς λειτούργησε αποθαρρυντικά για μεγάλο μέρος των ταξιδιωτών. Χαρακτηριστικό είναι το γεγονός ότι ο φετινός Σεπτέμβριος αναμένεται να κινηθεί για πρώτη φορά ψηλότερα από τον Αύγουστο σε επίπεδο αφίξεων, αποδεικνύοντας ότι χιλιάδες ξένοι επισκέπτες μετέθεσαν χρονικά τις διακοπές τους στην Ελλάδα από τον Αύγουστο στο Σεπτέμβριο λόγω της μεγάλης ανόδου των τιμών των ξενοδοχείων.